

|  |  |
| --- | --- |
| **Nr. 22/2025** | **2025. gada 11. jūnijā** |

**LV**

**Enerģijas ražošanai jābūt iekļaujošākai un cenas ziņā pieejamākai gan pilsētās, gan lauku apvidos**

**Eiropas Ekonomikas un sociālo lietu komitejas (EESK) un Eiropas Komisijas rīkotajā konferencē par enerģijas pieejamību cenas ziņā tika uzsvērts, ka ir vajadzīga pēc iespējas lielāka iedzīvotāju skaita aktīva līdzdalība. Mājsaimniecībām, neaizsargātiem iedzīvotājiem un MVU, tostarp lauku apvidos, ir jākļūst par enerģētikas pārkārtošanas galvenajiem dalībniekiem.**

Eiropas Savienībai ir jāspēj ražot enerģiju iekļaujošākā un cenas ziņā pieejamākā veidā, un Eiropas iedzīvotājiem, tostarp lauku apvidos, ir jābūt iespējai aktīvi iesaistīties šajā procesā.

Tādi ir galvenie uzsvari konferencē [*“Enerģijas nodrošināšana Eiropā par pieņemamu cenu”*](https://www.eesc.europa.eu/lv/agenda/our-events/events/delivering-affordable-energy-europe), ko 2025. gada 11. jūnijā Briselē kopīgi rīkoja EESK Transporta, enerģētikas, infrastruktūras un informācijas sabiedrības specializētā nodaļa (*TEN*) un Eiropas Komisijas Enerģētikas ģenerāldirektorāts (ENER ĢD).

Pasākumā tika uzsvērts, ka Eiropas Savienība var panākt cenas ziņā pieejamu enerģiju, koncentrējoties uz trim aspektiem: patērētāju iesaisti, neaizsargāto iedzīvotāju aizsardzību un ilgtspējīgiem ieguldījumiem. Konkrētāk, tajā tika uzsvērts, cik svarīgi ir:

* izstrādāt inovatīvus risinājumus, kuru mērķis ir veicināt **visu patērētāju aktīvu līdzdalību**, īpaši atsaucoties uz energokopienu revolucionāro lomu; šāda veida līdzdalībai ir neizmantots potenciāls, kas ir būtisks, lai panāktu ātrāku un efektīvāku zaļo pārkārtošanos;
* pasargāt **neaizsargātos patērētājus** un mājsaimniecības ar zemiem ienākumiem, atrodot vispiemērotākos risinājumus, lai cilvēkiem ar zemiem ienākumiem nodrošinātu enerģijas pamatpatēriņu, efektīvu iekļaušanu un piekļuvi pamatpakalpojumiem;
* apmierināt **investīciju vajadzības** un, iespējams, radīt ES instrumentus zaļās pārkārtošanās finansēšanai, vienlaikus uzlabojot enerģētisko drošību un pieejamību cenas ziņā, ņemot vērā Eiropas Komisijas Lētākas enerģijas rīcības plānu.

**Enerģētiskā nabadzība Eiropas Savienībā joprojām rada bažas**

Enerģētiskā nabadzība joprojām rada nopietnas bažas eiropiešiem, lai gan 2024. gadā, pateicoties ES pasākumiem, to eiropiešu skaits, kuri nespēj uzturēt mājokli pietiekami siltu, pirmo reizi kopš 2021. gada ir samazinājies. Saskaņā ar [*Eurostat*](https://energy.ec.europa.eu/topics/markets-and-consumers/energy-consumers-and-prosumers/energy-poverty_en) datiem 2024. gadā enerģētiskā nabadzība skāra 9,2 % eiropiešu, kas ir mazāk nekā 10,6 % 2023. gadā, 9,3 % 2022. gadā un 6,9 % 2021. gadā.

Cenšoties pasargāt neaizsargātos patērētājus no elektroenerģijas atslēgšanas, Eiropas Komisija tīras rūpniecības kursa ietvaros 2025. gada februārī nāca klajā ar [Lētākas enerģijas rīcības plānu](https://energy.ec.europa.eu/strategy/affordable-energy_en). Plānā galvenā uzmanība ir pievērsta enerģijas cenu samazināšanai iedzīvotājiem, uzņēmumiem un kopienām visā Eiropas Savienībā, un tajā ir ierosināti vairāki pasākumi, ar kuriem samazināt enerģijas rēķinus, paātrināt izmaksu ietaupījumu un pastiprināt strukturālas reformas mūsu energosistēmā.

EESK jau ilgu laiku nodarbojas ar šiem jautājumiem un kopš 2021. gada rīko ikgadējas konferences, lai izvērtētu situāciju:

* [*"Enerģija par pieņemamām cenām: no pilsoniskās sabiedrības domām līdz rīcībai"*](https://www.eesc.europa.eu/lv/agenda/our-events/events/conference-affordable-energy-turning-civil-society-views-action) (2024)
* [*"Enerģētiskās nabadzības novēršana virzībā uz taisnīgu pārkārtošanos"*](https://www.eesc.europa.eu/lv/agenda/our-events/events/tackling-energy-poverty-just-transition) (2023)
* [*“Cīņa pret enerģētisko nabadzību — zaļās pārkārtošanās un enerģētikas pārkārtošanas pamats”*](https://www.eesc.europa.eu/lv/agenda/our-events/events/tackling-energy-poverty-heart-ecological-and-energy-transition) (2022)
* [*"Enerģētiskā nabadzība Eiropas sociālo tiesību pīlāra un Eiropas zaļā kursa krustpunktā"*](https://www.eesc.europa.eu/lv/agenda/our-events/events/conference-energy-poverty-crossroads-european-pillar-social-rights-and-european-green-deal) (2021)

Šā gada konferences – EESK piektā ikgadējā pasākuma par enerģētisko nabadzību – detalizētie secinājumi drīzumā tiks publicēti EESK tīmekļa vietnē.

**Referentu citāti**

"Pateicoties kopīgiem un pastiprinātiem centieniem, 2024. gadā beidzot samazinājās to eiropiešu īpatsvars, kuri saskaras ar enerģētisko nabadzību. Tomēr vairāk nekā 41 miljons mūsu līdzpilsoņu joprojām nespēj uzturēt mājokli pietiekami siltu. Lai gan elektroenerģijas cenas ir zemākas nekā krīzes laikā, tās joprojām ir divas līdz četras reizes augstākas nekā mūsu partnervalstīs. Tas vēl aizvien rada spiedienu uz mājsaimniecībām un reāli apdraud Eiropas rūpniecības ilgtermiņa konkurētspēju. Šī problēma vēl nebūt nav beigusies, un mūsu apņēmībai arī turpmāk jābūt spēcīgai.”

***Aurel Laurenţiu Plosceanu***, Eiropas Ekonomikas un sociālo lietu komitejas (EESK) priekšsēdētāja vietnieks komunikācijas jautājumos

“Nabadzības vai sociālās atstumtības riskam pakļautie cilvēki saskaras ar nesamērīgām problēmām saistībā ar piekļuvi enerģijai. Pēdējos gados mūsu energosistēmas neaizsargātība ir kļuvusi vairāk nekā acīmredzama. Mūsu mērķis ir vairot Eiropas stratēģisko autonomiju un konkurētspēju un panākt zaļāku un ilgtspējīgāku ekonomiku un sabiedrību. Mēs esam apņēmušies izstrādāt stratēģiju cenas ziņā pieejamai, drošai un ilgtspējīgai enerģijai, kas veicina patērētāju aktīvu lomu un nodrošina taisnīgumu visneaizsargātākajiem.”

**Baiba Miltoviča**, EESK Transporta, enerģētikas, infrastruktūras un informācijas sabiedrības specializētās nodaļas (*TEN*) priekšsēdētāja

“Lai enerģētikas pārkārtošana kļūtu reāla visiem eiropiešiem, mums jārisina enerģētiskās nabadzības problēma, jānodrošina iespējas patērētājiem un cenas ziņā pieejama enerģija visiem. Iedzīvotāju enerģētikas pakete risinās šīs problēmas. Visiem dalībniekiem, tostarp Komisijai, EESK, tirgus dalībniekiem un patērētāju organizācijām, ir jāsadarbojas, lai to padarītu par veiksmes stāstu. Ceru, ka šodienas konference var sniegt nozīmīgu ieguldījumu šajā procesā.”

***Rosalinde Van Der Vlies***, Eiropas Komisijas ĢD ENER.B direktore

**Lai iegūtu sīkāku informāciju, sazinieties ar:**

# EESK Preses nodaļu – *Marco Pezzani*+32 (0)2 546 97 93 · Mob. tālr. +32 (0)470 881 903

marco.pezzani@eesc.europa.eu

# **@EESC\_PRESS**

*\_\_****\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_***

*Eiropas Ekonomikas un sociālo lietu komiteja (EESK) nodrošina dažādu organizētas pilsoniskās sabiedrības ekonomisko un sociālo aprindu pārstāvību. EESK ir institucionāla konsultatīva iestāde, kas izveidota 1957. gadā ar Romas līgumu. Komitejas padomdevējas funkcija dod iespēju tās locekļiem un tādējādi arī viņu pārstāvētajām organizācijām piedalīties ES lēmumu pieņemšanas procesā.*

*\_\_****\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_***